section_heading: Vojna karijera
paragraph_text: U ožujku 1897. Berrer je promaknut u bojnika, te premješten na službu u württemberško ministarstva rata. Dvije godine kasnije postaje zapovjednikom 3. bojne 121. pješačke pukovnije gdje služi do travnja 1901. kada postaje časnikom u stožeru XVI. korpusa smještenog u Metzu. Od prosinca 1902. služi u Glavnom stožeru gdje postaje i voditeljem odjela, da bi u siječnju 1904. postao načelnikom stožera VIII. korpusa smještenog u Koblenzu. U svibnju 1906. unaprijeđen je u čin pukovnika da bi u travnju 1907. postao zapovjednikom 180. pješačke pukovnije koju dužnost obavlja do travnja 1910. kada je imenovan zapovjednikom 52. pješačke brigade sa sjedištem u Ludwigsburgu. U svibnju 1910. promaknut je u general bojnika, dok je u veljači 1913. unaprijeđen u čin general poručnika. Tada postaje i zapovjednikom 31. pješačke divizije na čijem čelu dočekuje i početak Prvog svjetskog rata.